**Nagovor predsednika Državnega sveta Mitje Bervarja na zaključku 14. Festivala za 3. življenjsko obdobje »Vsi smo ena generacija«**

(29. september 2014)

Spoštovane upokojenke in upokojenci, spoštovani podpredsednik programskega sveta festivala Marjan Štiftar, spoštovani podpredsednik ZDUS Anton Donko, spoštovane udeleženke in udeleženci vseh generacij, lep pozdrav tudi vsem nastopajočim,

zelo sem počaščen, da vas lahko v svojem in v imenu Državnega sveta RS – drugega doma našega parlamenta, prav lepo pozdravim in da skupaj z vami doživim zadnji festivalski dan letošnjega medgeneracijskega druženja. Verjamem, da so se med udeleženci in sodelujočimi v teh dneh stkale številne nove vezi, da so se izmenjala dragocena znanja in pogledi ter da bodo pridobljene izkušnje in prijetna doživetja presegla festivalske okvirje in za marsikoga postale stalnica v vsakdanjem življenju.

Velika večina starejših državljanov je namreč še dolgo po upokojitvi sposobna skrbeti sama zase. Da pa bi živeli kvalitetno in aktivno, potrebujejo morda le nekaj več spodbude s strani družine, prijateljev, lokalne skupnosti in države. Veseli nas lahko, da je podporno okolje iz leta v leto bolj razvejano.

Na ta način imajo starejši boljše možnosti, da lahko dlje skrbijo za svojo fizično in psihično kondicijo in še naprej živijo polno in zadovoljno. Kvaliteta življenja v vseh življenjskih obdobjih je namreč bistvena tudi za zdravje in kondicijo celotne družbe.

Če bomo imeli zadovoljno mlado generacijo, ki bo lahko uresničevala svoje cilje in zadovoljno starejšo generacijo, ki bo lahko brez skrbi in strahov uživala plodove svojega minulega dela, potem bomo dosegli družbo v skladu s cilji, ki jih zagovarja vsaka socialno in demokratično usmerjena država, ki na drugi strani zagovarja tudi trajnostni razvoj družbe.

Takrat bo tudi pot do medgeneracijskega sodelovanja in sožitja lažja. Izkušnje, modrost in toplina starejših se bodo prepletale z energijo, zagonom in novimi znanji mlajših.

Festival za tretje življenjsko obdobje slovensko javnost vsako leto jasno opozori na pomen in prednosti skrbi družbe za aktivno staranje -da starost ni tabu, ampak je lahko lepo življenjsko obdobje.

Načini, kako pomagati starejšim, da bodo z različnimi dejavnostmi v kasnejšem obdobju življenja, čim dlje vzdrževali duševno in telesno zdravje, so seveda različni. Zato je Festival priložnost, da se na lastne oči prepričamo,kako lahko naši starejši sodržavljani, kljub omejitvam, ki jih s sabo prinaša zrela leta, družbi še naprej dejavno posredujejo svoje znanje, življenjske izkušnje in modrost.In predvsem, da se še vedno lahko učijo, izobražujejo in osebnostno rastejo.

Najboljši način za premagovanje osamljenosti je aktivnost – aktivnost upokojenk in upokojencev oziroma državljank in državljanov. Ta lahko prispeva tudi k novi ravni kakovosti na področju sodelovanja med generacijami.

Številni že izvedeni projekti na področju medgeneracijskega sodelovanja kažejo na velik napredek pri vključevanju osamljenih starejših sodržavljanov.

A čedalje bolj osamljeni so tudi številni mladi in tu je mogoče iskati določene rešitve v smeri novih medgeneracijskih povezav. Zaradi vpliva sodobne tehnologije so mladi danes že kar kronično prikrajšani za fizično, osebno in socialno integracijo v okolju. Pristni medčloveški odnosi, zrelost, izkušnje, lahko delujejo terapevtsko, so mehanizem za premagovanje odtujenosti in najboljša pot za krepitev solidarnosti med generacijami.

Spoštovane upokojenke in upokojenci, spoštovani sodelujoči in organizatorji,

smisel festivala za tretje življenjsko obdobje je sodelovanje, druženje in pomoč. Festival pa omogoča tudi določen vpogled v odnos države, ki ga ta vzpostavlja na sistemski ravni do starejše populacije. V Državnem svetu RS imate upokojenci vnetega sogovornika in zagovornika, kjer lahko preko različnih možnosti izražate svoje misli, ideje in potrebe.

Vsem skupaj želim, da bi festivalsko dogajanje na vsakem udeležencu pustilo svojo globoko sled, zapuščino lepe misli ali izkušnje, ki nas bo vodila v prizadevanju za kakovostno življenje v kasnejšem obdobju življenja in srečnega ter zadovoljnega upokojenca. In ne nazadnje na lepše sožitje med generacijami – kajti – VSI SMO ENA GENERACIJA..

Zahvaljujem se vam za vašo pozornost.